XIII. IDEM, UT VIDETUR, AD G. ET E.  Petit frequentiores litteras et sui amorem.
Dilectissimo patri G. dignaeque matri E. senior W. fraterque junior aevo, salutem in Domino.
Quod longo tempore privati sumus vestro colloquio, saepius tristamur moerore non modico. Nimium tamen confisi vestrae pietati nihil aliud petamus nisi plenitudinem charitatis et compatientiae, quam semper in vobis habebamus. Nihil aliud servitii habemus prae manibus. Hoc scitote sine dubio, quod jugiter supplicamus coram summo Deo pro vestra beatitudine hic et in coelo. Valete.